
Kerestetik!

Tisztelettel kérjük a sörasztal és a 2 pad Önkormányzathoz való visszajuttatását attól, aki régebben kölcsönkérte!
Várkonyi Zoltán

Köszönet
Szeretném megköszönni minden szervezőnek a Pünkösdi Focikupához nyújtott segítségét!

Várkonyi Zoltán


Koncertmeghívó
2014. június 20-án (péntek) 19 órától az Életfa Mantra Kör zenés estet tart a Művelődési Házban. A világzenei koncerten ingyenes a részvétel. A tavalyi falunapon már ízelítőt kaphattak a nagyszékelyiek az együttes zenéjéből. Most is lesz lehetőség bekapcsolódni a táncba és éneklésbe az arra kedvet érzőknek. Mindenkit sok szeretettel várunk! 
Az Életfa Mantra Kör június 18–22 között a Rákóczi utca végében tartja táborát. A szomszédos házakhoz esetlegesen áthallatszó muzsikaszóért szíves elnézést kérünk. Reméljük, senkinek sem okoz majd kellemetlenséget! A koncert és a tábor helyi szervezői: 
Papp Edina, Jagodics Edit és Bognár Zsolt

Kíváncsiak Klubja: Miért fehérnép a női nem?

A fehérnép kifejezés keletkezése valószínűleg összefügg a fehér színnel kapcsolatos általános hiedelmekkel és kultusszal. Mindig különösen „tisztelt” szín volt, az ártatlanság, a gyöngédség színe. Az ősi vallásos szertartásokban és varázslatokban kiemelt szerepe volt a legtöbb népnél a fehér lónak, a fehér galambnak, a fehér liliomszálnak. 

Egyes nyelvekben a fehér szónak ma is van „szép” jelentése. Ennek némi nyoma talán a magyarban is fellelhető, mint ahogy a megtisztelő szándékú fehérnép általában megfelel a más nyelvekbeli szépnemnek. 

Régen leggyakrabban fehér vászonruhát viseltek a nők. Idővel a ruhadarabok színe megváltozott, de a fehér továbbra is megmaradt általános „női színnek”. Ezért nevezik Göcsejben a nőket fehér ruhásnak is. A vászon fehérsége, e két fogalomnak mintegy azonosítása az alapja egy másik, de idetartozó, szintén népi elnevezésnek: a vászoncselédnek is. Ebben is tulajdonképpen a vászon fehér színe a fő dolog. A finnek eposzában, a Kalevalában is lenvászon madárkának (liina lintunak) nevezik az egyik bájos női alakot. 
Közreadta: Nagy Sándor

Elsőáldozók
Számunkra nagyon bensőséges és lélekemelő élmény volt Szentgyörgyi Virág és Adél, valamint Velki Gábor és fiam, Téglás Vince elsőáldozása. Pünkösd hétfőn szentmise keretében először vették magukhoz Krisztus testét. Utána Velki Juliéknál közös esti kürtőskalács-sütögetéssel, játékkal ünnepeltük az eseményt mindazokkal, akik osztoztak örömünkben.
Sárközi Szilvia

FALUNAP 2014. június 21., szombat


Délelőtt 9 órától:

Kézműves foglalkozások gyerekeknek (növényszövés, kötélverés, papírképek stb.)

Aszfaltrajzoló verseny 
Virágcsokrok készítése Kuruczné Fésűs Verona virágkötő segítségével
(Hozzunk zöldeket és virágokat hozzá!)

Kézműves vásár

Szabadtéri kiállítás: Ismert festők alapján – Kuruczné Fésűs Verona képei

Trambulin és gokartozás

Íjászverseny – Papp István és Dezső Dániel

Minigolfpálya – Kardos Etelka és Velki Júlia

Lovaskocsikázás

Kiskapura rúgó verseny – Lukács Péter

KÖNYVCSERÉLDE egész nap (Hozz egy könyvet te is! Részletek a kezdeményezés plakátján.) 
10 órától:
Palacsintasütő- és töltelékverseny
A versenyzőnek saját palacsintasütőjével 10 db palacsintát kell megsütnie helyben a gázkészüléken és megkennie a hozott töltelékével. Bekevert tésztát az önkormányzat biztosítja. Értékelési szempontok: 1. sütés gyorsasága, 2. minősége, 3. töltelék finomsága.
Jelentkezés június 20-ig Turula Sándornénál: 20/263-9304
Csocsóbajnokság – Velki Péter
 Sakkbajnokság – Klubecz László

11 órától:
Nagyszékelyi gyümölcsökből süteménysütő-verseny és gyümölcsfajta-bemutató
A program egyik célja, hogy megismerhessük természeti értékeinket, helyben termett gyümölcseinket. Ezért kérjük a versenyzőket, hogy az otthon elkészített, tepsinyi gyümölcsös sütemény mellett, aki tud egy kis tálnyi nyers gyümölcsöt is hozzon magával, és ha ismeri a fajta nevét vagy hogy helyben hogyan hívták, tüntesse fel. A sütiket és a gyümölcsöket 10:30 és 11 óra között várja a helyszínen Bócsó Renáta.
Bográcsfőzőverseny

12 órától: Közös ebéd
 A versenyekben zsűrizett bográcsételek és sütemények közös elfogyasztása
14 órától: Színpadi előadások
14:00 Műfajkavalkád – Fodor Otília énekesnő és Paál Attila nótaénekes

15:00 Ugróköteles gyerekek bemutatója
15:30 Tolnanémedi Nebojsza néptánccsoport

15:40 Miszlai humoros előadás (nyugdíjasok)

16:00 Tolnanémedi Nebojsza néptánccsoport

16:15 Rockdalok akusztikus gitárral – Csibi János és Heil Ákos

17:00 Kántor István gitáros előadása

18:00 A katolikus templomban Anonymus Consort koncertje

Este:

20:00–02:00 Bál a központban, zenél Manzinger József
Szervezők: Turula Sándorné, Hargita Péterné, Községi Önkormányzat

Az újságot kiadja Nagyszékely Község Önkormányzata • 7085 Nagyszékely, Táncsics u. 11., Tel.: 74/408-393
Az újság interneten is elérhető a www.nagyszekely.hu honlapon

Az újság létrejöttét segítette: Bócsó Renáta, Hargita Péterné, Várkonyi Zoltán, Bori Tamás korrektor
és az Önkormányzat dolgozói.


